PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/FH/P/2/178						     Bratislava 08.08.2003

Podľa § 29 ods. 1 zákona č. 71/1967 Zb. o správnom konaní (správny poriadok) v znení neskorších predpisov, na návrh osobitnej komisie 
 
prerušujem

	konanie vo veci zmeny alebo zrušenia rozhodnutí Protimonopolného úradu Slovenskej republiky, I výkonného odboru č. 2000/FH/1/1/33 zo dňa 15.02.2000 a č. 2000/FH/1/1/38 zo dňa 16.02.2000 podľa § 10 ods. 4 písm. b) zákona č. 188/1994 Z.z. o ochrane hospodárskej súťaže v znení neskorších predpisov z dôvodu začatia konania o predbežnej otázke. 

Odôvodnenie:

	Dňa 26.07.2000 bol úradu doručený návrh podnikateľa TOPVAR, a.s., Krušovská 2092, 955 14 Topoľčany, zastúpeného JUDr. Pavlom Bokom, komerčným právnikom, B.K.F., komerčná právnická kancelária, v.o.s., Zelinárska 8, 821 08 Bratislava (ďalej len „TOPVAR, a.s.“), zaevidovaný pod č. 2567/2000, na zrušenie rozhodnutí o koncentráciách č. 2000/FH/1/1/33 zo dňa 15.02.2000 a č. 2000/FH/1/1/38 zo dňa 16.02.2000 z dôvodu , že boli vydané na základe nepravdivých a neúplných údajov podnikateľa Heineken N.V., Tweede Weteringplantsoen 21, 1017 ZD Amsterdam, Holandsko (ďalej len „HNV“).

	Na základe predmetného podnetu vydal Protimonopolný úrad Slovenskej republiky (ďalej len „úrad“), I. výkonný odbor, dňa 09.03.2001 rozhodnutie č. 2001/ZK/1/1/071, ktorým uvedené správne konanie zastavil, nakoľko dôvod konania nebol daný. Toto rozhodnutie bolo následne napadnuté rozkladom podnikateľa TOPVAR, a.s.. Predseda úradu ako orgán príslušný na odvolacie konanie vydal dňa 15.06.2001 rozhodnutie č. 2001/FH/P/2/185, ktorým zmenil výrok uvedeného rozhodnutia, po vecnej stránke ho však potvrdil.  

	V súvislosti s uvedeným podal podnikateľ TOPVAR, a.s. na Najvyšší súd Slovenskej republiky (ďalej len „NS SR“) žalobu o preskúmanie rozhodnutia č. 2001/FH/P/2/185, o ktorej NS SR rozhodol rozsudkom č. 6 Sž 127/01, 6 Sž 22-23/02 (právoplatný dňa 17.07.2002) tak, že zrušil rozhodnutia úradu č. 2001/ZK/1/1/071 zo dňa 09.03.2001 a č. 2001/FH/P/2/1/85 zo dňa 15.06.2001 a vec vrátil úradu na ďalšie konanie. 

Dňa 27.02.2003 vydal úrad, odbor koncentrácií rozhodnutie č. 2003/FH/3/1/031, ktorým rozhodol podľa § 10 ods. 4 písm. b) zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“) tak, že rozhodnutia úradu, I. výkonného odboru č. 2000/FH/1/1/33 zo dňa 15.02.2000 a č. 2000/FH/1/1/38 zo dňa 16.02.2000 nemení ani neruší, nakoľko neboli vydané na základe nepravdivých ani neúplných údajov podnikateľa HNV a ani neboli získané podvodom. 

	Dňa 18.03.2003 bol úradu doručený rozklad podnikateľa TOPVAR, a.s., zaevidovaný pod č. 1761/2003. Dňa 15.04.2003 bol podľa § 57 ods. 2 zákona č. 71/1967 Zb. o správnom konaní (správny poriadok) v znení neskorších predpisov predsedníčke úradu, ako orgánu príslušnému na konanie podľa § 61 správneho poriadku, predložený spisový materiál. 

	Úrad však zároveň podal dňa 29.07.2002 Generálnu prokuratúru Slovenskej republiky podnet na podanie mimoriadneho dovolania voči rozsudku Najvyššieho súdu Slovenskej republiky (ďalej len „NS SR“) č. 6 Sž 127/01, 6 Sž 22-23/02, na základe ktorého bolo vydané rozhodnutie č. 2003/FH/3/1/031. Dňa 21.03.2003 bolo Generálnym prokurátorom Slovenskej republiky (ďalej len „Generálny prokurátor“) voči predmetnému rozsudku NS SR mimoriadne dovolanie podané. Nakoľko podľa názoru predsedníčky úradu je rozhodnutie NS SR v danej veci podstatné pre rozhodnutie vo veci rozkladu, bola lehota na vydanie rozhodnutia podľa § 49  správneho poriadku predĺžená do 30.09.2003. O tomto úkone boli v súlade s § 49 ods. 2 správneho poriadku účastníci konania upovedomení listami č. 3653/PMÚ SR/2003 a 3654/PMÚ SR/2003 zo dňa 16.06.2003.

	Po podrobnom preskúmaní všetkých okolností prípadu orgán rozhodujúci o rozklade  dospel k záveru, že výsledok rozhodnutia NS SR o mimoriadnom dovolaní Generálneho prokurátora je pre druhostupňové rozhodnutie nevyhnutný a nie je možné bez neho v danej veci rozhodnúť. Vo vzťahu k predmetnému druhostupňovému konaniu má teda charakter predbežnej otázky, od ktorej závisí celé riešenie prejednávanej veci. 

	Podľa § 29 ods. 1 správneho poriadku správny orgán konanie preruší, ak sa začalo konanie o predbežnej otázke (§ 40) alebo ak bol účastník konania vyzvaný, aby v určitej lehote odstránil nedostatky podania (§ 19 ods. 3). Vzhľadom na uvedený charakter výsledku rozhodnutia NS SR o mimoriadnom dovolaní orgán rozhodujúci o rozklade konštatuje, že dňa 21.03.2003, t.j. dňom doručenia mimoriadneho dovolania na NS SR začalo na NS SR konanie o predbežnej otázke, čím je daný dôvod na obligatórne prerušenie správneho konania vo veci samej.                

Na základe vyššie uvedených skutočností, orgán rozhodujúci o rozklade rozhodol tak, ako je uvedené vo výroku tohto rozhodnutia.

Poučenie:

Proti tomuto rozhodnutiu sa podľa § 29 ods. 3 zákona č. 71/1967 Zb. o správnom konaní (správny poriadok) nemožno odvolať.

     Danica Paroulková
						predsedníčka Protimonopolného úradu SR

Rozhodnutie sa doručí:

1. JUDr. Pavel Boka, komerčný právnik, B.K.F. komerčná právnická kancelária v.o.s., Zelinárska 8, 821 08 Bratislava

2. Mgr. Ladislav Poloma, Orgovánová 6, 940 01 Nové Zámky